
Egy Markov modell alapú számjegy felismerési módszer

Az automatikus olvasó rendszerek statisztikai modellezési technikái erőteljesen támaszkodnak a karakterek tömör jellemzőinek reprezentálására. A jellemzők kinyerése a kézírásfelismerés alapja. Ehhez rendszerint olyan heurisztikus módszereket alkalmaznak, amelyekkel meghatározhatók a karakterek alapvető geometriai tulajdonságait leíró jellemzők, vagy a karakterek pixeleinek az eloszlása.
Markov modelleket sokféle problémára sikeresen alkalmaznak, többek között karakterek felismerésére is. Karakter felismerésen belül három esetet különböztetünk meg: nyomtatott, kézzel írt (handprinted) és folyóírás. Habár manapság a nyomtatott karakterek felismerésében nagy pontosság érhető el, a folyóírás felsimerése továbbra is megoldatlan probléma. Dolgozatomban a második esettel foglalkozom, számjegyekre specializálva.
A karaktereknek több egyedi jellemzője is lehet, amelyek alapján egymástól jól elkülönülnek. A csoportosítás alapja lehet a leírásuk folyamata, azonban ezt a többlet információt a szkennelt karakterek már nem tartalmazzák, ezért találnunk kell egy olyan eljárást, amellyel ez megfelelő mértékben közelíthető. A módszer eredményének a leírására olyan sorozatot használhatunk, melyben a részsorozatok zajt tartalmazhatnak. A zaj nélküli sorozatokat közelíthetjük Markov-lánccal, a zajos esetet pedig egy olyan Markov-lánccal, melyet nem tudunk közvetlenül megfigyelni.
A dolgozat első része a jellemzők kinyerésével, karakterek írási folyamatának a visszaadásával, második része a rejtett Markov-láncok elméletével, a harmadik része pedig az elért eredményekkel, és az elkészített programmal foglalkozik.
 



